આ પ્રસંગે મંત્રીએ રૂા.૫૦ લાખના ખર્ચે અદ્યતન સુવિધા સભર નવનિર્મિત ૬ ઓરડા ધરાવતા શાળાના મકાનનું લોકાર્પણ પણ કર્યું હતું. મંત્રીએ તેમના વક્તવ્યમાં જણાવ્યું હતું કે, આદિજાતિ વિસ્તારના બાળકોને પણ સંપૂર્ણ સુવિધાયુક્ત શાળા સંકુલની સાથોસાથ ગુણવત્તાયુક્ત શિક્ષણ મળી રહે તે માટે રાજ્ય સરકાર કટિબધ્ધ છે. આદિજાતિ વિસ્તારમાં રાજ્ય સરકારે શિક્ષણ માટે હાથ ધરેલા કાર્યો, યોજનાઓ, ઉપલબ્ધ કરાયેલી સુવિધાઓનો વિશેષ ખ્યાલ આપી વાલીઓને બાળકોનાં શિક્ષણ પ્રત્યે સતત જાગૃત રહેવાની સાથોસાથ આ વિસ્તારમાં પ્રતિભાઓની કોઇ કમી નથી તેમ જણાવી મંત્રીએ વિદ્યાર્થીઓમાં રહેલી સુષુપ્‍ત શક્તિઓને ઉજાગર કરી તેમને આગળ વધવાની તકોનો શ્રેષ્‍ટ ઉપયોગ કરી ઉચ્ચ કારકિર્દીનું ઘડતર કરવા સૌને અપીલ કરી હતી.